לק"י יב בתמוז תשעו

תיקון החיצוניות והפנימיות: שני המשיחים ברמח"ל

**קנאת ה' צבאו-ת, חלק שני, תיקון הפנימיות והחיצוניות**:

א

והנני צריך להודיעך עתה סודות גדולים בענין יוסף ומכירתו, והרוגי מלכות, והבן מאד.

דע כי מאז חטא אדה"ר, התהלכו הדברים בעולם בדרך שבו יהיו נתקנים כל הקלקולים אשר נמשכו מחטאו. והנה מאז הוכן התיקון בסוד שני המשיחים. ופרוש הענין - כי עץ החיים ועץ הדעת הם סוד הפנימיות וחיצוניות, שהיו צריכים להתחבר בחיבור גדול. כשיהיה החיצוניות שלם לגמרי, ראוי להתחבר עם הפנימיות, וזה בהסרת הרע שבעץ הדעת הזה, שהוא הס"א היונקת ממנו, שהיה סר אם לא היה אדם חוטא. ואז היה גופו ונשמתו ג"כ מתחברים זה בזה, לינק אור הקדושה לנצח.

וכיון שחטא, הנה נפגם החיצוניות, ששלט עליו הרע, ואז גופו נעכר, והוא צריך למות, שבזה נמצא התקון שימצא לו, עד שובו להבנות ולהתחבר עם הנשמה לחיים נצחיים. והנה הנפגם באמת הוא עץ הדעת, והוא הצריך לתקן עד שיוכל להתחבר בו עץ החיים כבראשונה.

ונמצא בכאן שנים צריכים תקון - אחד החיצוניות שיוכל להתחבר בו הפנימיות, ואחד - הפנימיות - שיתחבר בחיצוניות. ובסוד החיצוניות נתקנים כל עניני הגלות כולם וגאולתם, ששלימותה היא חיבור הפנימיות בחיצוניות. וזה ענין השני משיחים, כי משיח בן יוסף הוא בסוד השמאל, והוא בסוד החיצוניות הצריך לכל התקונים האלה. ומשיח בן דוד הוא בסוד הימין, הצריך שיהיה מתחבר אליו, והגאולה שלמה. וזהו סוד (ישעיה יא, י) "והיתה מנוחתו כבוד":

ב

ובהגיע עת להכנס בעוביה של קורה באלה התקונים, והיינו ביעקב שהוא בחיר שבאבות ומעין שופריה דאדם, משם והלאה נמצא ענין שני המשיחים האלה הולך ומזדמן. וזה כי הוא לקח שתי נשים לאה ורחל, וסודם פנימיות וחיצוניות השכינה. ומלאה היה צריך לצאת משיח בן דוד לתקון הפנימיות, ומרחל משיח בן יוסף לתקון החיצוניות.

**וכבר שמעת שהקלקול העצמי היה בחיצוניות, ולכן מכאן נמשכו כל הקלקולים שבאו אח"כ בכל הענינים**.

וקין בו מתחיל ענין זה, כי הוא סוד הגבורות, והבל סוד החסדים. ונמצא שהם עצמם בחינות פנימיות וחיצוניות. ובקין יצאה זוהמת הנחש שהוטלה בחיצוניות הזה, שהוא סוד הגוף שנעשה כתנות עור, ושם ג"כ נתקלקלו הדברים. והתפשטות הדבר עד יוסף, שלו נתנה בחינה זו של מב"י לתקן, כנ"ל; וליהודה בחינת מב"ד, והם שניהם מלכים בסוד (תהלים מח, ה) "כי הנה המלכים נועדו", וכמבואר במדרש.

ותבין ג"כ שמב"ד הוא בתפארת, והוא הזכר בסוד הפנימיות העומד לנגד לאה. ומב"י ביסוד, בסוד החצוניות העומד לנגד רחל. וכבר נתבאר במקום אחר ענין זה של לאה איך היא פנימיות הנוק', והלא אינה אלא אחורי אימא שנפלו, כי שני הדברים אמת, והרבה דרושים נאמרים בענין לאה לפי בחינות שונות שבה, ואין כאן מקום להאריך בזה:

ג

ויוסף הוא בסוד השמאל, והוא בסוד החיצוניות הצריך לכל התקונים האלה. ומשיח בן דוד הוא בסוד הימין, הצריך שיהיה מתחבר אליו, ועתה אודיעך בזה סוד גדול מאד מאד.

כי ירבעם הלביש את הקדושה בס"א בעבודתו, וזה גרם אח"כ שהעגל היה אומר "אנכי ה' אלהיך" ע"י גחזי, כמ"ש רז"ל. ובעבור זה הוכרח ר"ע וחבריו למות על קדוש השם. וסוד הענין עמוק הוא, כי הנה ר"ע היה בן גרים, וזה כי הוצרך שהנשמה הקדושה של ירבעם, שפרחה ממנו בשעת חטאו, תתלבש בגוף נכרי. ואח"כ תצא בישראל. וזה היה באביו של ר"ע, ואח"כ נכנסה בו בר' עקיבא, ושם נתקנה. ותדע שבשעה שפרחה הנשמה הקדושה של ירבעם, ונכנסה בו נשמה טמאה, הנה הנשמה ההיא ניתנה באביה בנו. והוא שנאמר בו (מלכים א, יד, יג), "יען נמצא בו דבר טוב". ואח"כ הוצרך להתלבש בלבוש נכרי כנ"ל:

ועתה אודיעך בזה הענין סודות גדולים ועצומים מאד, אשר היה ראוי באמת להעלימם ולהסתירם, לולי כי לכבוד ה' ולכבוד קדוש רשב"י זללה"ה צריכים אנו להצדיק דברי אמת וצדק, ולטהרם מאשר חפאו אליהם אנשי תועי רוח. דע, כי כל אלה הדברים שאנו מדברים מירבעם או מכל האחרים אשר נאמר עליהם שהם מב"י - **אין אנו אומרים על היחידה עצמה, שאינה ניתנת באיש הראוי לה אלא בשעת תשלום התיקון, וכמבואר בדברי מרן האר"י זלה"ה, אלא שרשי הנשמות הראויות והמזומנות להיות גואלות בצורה שעליהם תבוא ותשרה היחידה השורה ומעטרת את המשיחין**. ונמצא, כשאנו אומרים ירבעם שהוא מב"י, פירוש, אותו השורש שבאמת היה ראוי לשרות עליו היחידה הזאת, ונקרא כמו ענף ממנה, כי היא כלי שלה. והנה זה היה שהוצרך להתלבש בגוף נכרי כנ"ל, כנגד מה שהלביש ירבעם את הקדושה בטומאה בעגלים אשר עשה, ובעבורה הוצרכו למסר למיתה ר"ע וחבריו. אמנם ודאי, שזהו פגם שמגיע לשורש עצמו, כיון שהכלי שלו נפגם כך. וכנגד זה היה צריך גם הוא להיות מתחלל ח"ו בס"א:

ד

ואפרש לך היטב ענין החילול הזה. כי ההתלבשות שהוא מתלבש עתה - אינו נקרא חילול כזה, כי אינו אלא כמו תפיסה בבית הסוהר שהוא תפוס שם, אבל הס"א אינה מקבלת כחו כלל. אבל אם ח"ו היה מתחלל, כמו שהיה נמשך מחטא ירבעם, היה זה קלקול גדול, והוא כי הנה אותו האיש נידון בצואה רותחת, והיא הזוהמה היותר טמאה שבקליפה. ואם היה צריך מב"י להתחלל, היה צריך להתלבש הוא שם ח"ו בדרך... עצמו היה מקבל איזה כח מן ההתלבשות הזה. ואז היה בא הוא ומתלבש בארמילוס הרשע. ובכח שהיה מקבל מן ההתלבשות הזה, היה עושה דברים נפלאים בעולם, כמו שהיה אומר עגלו של ירבעם, וזה היה קלקול גדול עד מאד, וצער ח"ו לישראל שאין כמוהו.

ומשיח בן יוסף עצמו, אחר קבלו המשיחות, היה צריך למות לתקן הענין הזה ע"י ארמילוס עצמו שהיה בא נכחו, וזה ג"כ חילול אליו. וכמה צרות על צרות היו מתחדשות, עד שהניצולים היו אחד מעיר ושנים ממשפחה. אבל כח היסורים שסובל משה, גרם שלא יתחלל בחילול זה מב"י. ואז לא נשאר הפגם אלא בכלי של המשיחות, דהיינו נשמת ירבעם עצמו. ומפני זה מת ר"ע וחבריו. אך המשיחות עצמו לא יתחלל עד צאת הכח הזה ממנו, וחזרו אל מקומו בקדושה במב"י עצמו, שהוא ממש ענין ר"ע, ומב"י נצל מן המות:

ועתה תבין ענין המאמר הזה שאמר (זוהר כי תצא שם) "בגין דלא יתקטיל מב"י" כו', וצריך אני לפרש לך מה הענין "הוא וזרעיה". דע, שהמשיח נקרא מב"י ומשיח בן אפרים. וסוד הענין הזה, כי שתי בחינות נמצאות למשיח, אחת - **היחידה עצמה שהיא המשיחות, ואחת - האיש הראוי להיות משיח**, שמבחי' זאת נמצאים בכל דור תמיד. והנה יוסף הוא סוד המשיחות, ויוסף נקרא שור, בסוד השור שבמרכבה שהוא לשמאל, כי מב"י אינו אלא תקון השמאל. והזרע עצמו של יוסף נקרא ג"כ בחינת שור. ובאמת אפרים שהוא זרעו של יוסף הוא בחינת אנשי המשיחות הנקראים ג"כ שור כנ"ל.

והנה בחטא ירבעם היה ראוי להיות מתחללים בע"ז, הוא וזרעיה, שהם שתי הבחינות - המשיחות ונשמות המשיחות, מפני היות ירבעם מזרעיה, והוא נפגם בו. ואומר לך שירבעם כבר מוכן היה, וקרוב לקבל המשיחות, רק שעדיין לא קבל[[1]](#footnote-1). אבל כיון שהיה קרוב לזה, הנה היו מתחברים אליו נשמות יוסף ואפרים בנו, כי כך צריך למי שיזכה לקבל המשיחות. אבל כיון שבין כך ובין כך פגם, הנה נפגמו הם גם כן, ואז היה צריך להתחלל הכל ח"ו - המשיחות וענפיו. וכח יסורי משה תיקן שלא יהיה כך, אלא המשיחות יהיה ניצול, ולזרע יהיה ענין ר"ע בן יוסף שזכרתי, ודי יהיה בזה:

ואודיעך פה ענין נכבד, למען תבין דבר לאשורו, כי משיח בן דוד לא נקרא כלל משיח בן יהודה; אך סוד הענין, כי כן היה ראוי להיות לולא מכרו השבטים את יוסף. כי זהו סוד הכתוב (בראשית לח, א; ועיין בזהר שם) "וירד יהודה מאת אחיו" - ירידה היתה לו שאבד המלכות, ולא יכול לצאת אלא אח"כ בימי דוד, ונתלה הענין בו. ואז נכלל בדוד עצמו שתי הבחינות, בחינת המשיחות והזרע שלו, כמו שזכרנו במשיח בן יוסף:

**אדיר במרום ח"א, מאמר "שמיה דעתיקא סתים מכולא**":

ואפרש לך עתה ענין מה שקראה אברהם ה"ר. כבר שמעת איך תרין משיחין הם בסוד לאה ורחל. והנה לאה משם הס"א אוחזת יותר כי היא כולה דינין, וזהו ענין לאה שהיתה מזומנת לעשו (ב"ב קכג א). אעפ"י שמצד אחר נראה שהיא הפנימיות, ורחל היא החיצוניות. תדע שיש הרכבה גדולה בענין שני נוקבין אלה, ובבחינה א' היא כך, ובבחינה אחרת היא כך.

ולכל הבחינות יש זמנים ופעולות כראוי. ונחזור לענין, שלאה היתה מזומנת לעשו, אך רחל היתה ליעקב ממש, ועם כל זה גם כן היה צריך שמירה מעשו שלא ירצה לאחוז בה. וסוד זה הנה ידעת שלאה מזדווגת אחר חצות בסוד יצחק, ואז הוא שליטת מאה ותלת עלמין דתחות כורסיא (וח"ב קסו ב) כמבואר במקומו. וכשהס"א נאחזת שם אז נעשה עג"ל מסכ"ה, כי קכ"ה זיני מסאבותא נאחזין שם, והם שולטין אחר חצות. וזה סוד כי בוש"ש משה, בא שש, שמשם והלאה שולטין הקכ"ה אלה ונאחזו בעגל.

אך רחל סודה הוא ק"ב והיינו ק'דושה ב'רכה. והיינו מלוי ע"ב ס"ג מ"ה. ומצדה נאמר, בל"ע המות לנצח (ישעיה כה, ח), כי היא העיקרית. אך באמת אלו הב' הן עומדין להתחבר, בסוד "והיו לאחדים בידך" (יחזקאל לו, יז), והוא סוד יחוד. ואז נשלם סוד י'חוד ב'רכה ק'דושה - יב"ק, והוא יב"ק של יעק"ב:

וסוד הענין, כי ברחל יש הק"ב הנ"ל שזכרנו. בסוד, ויאהב יעקב את רחל (בראשית כט, יח), כי כל בחינת הזכר נכלל בה יען היא עקרת הבית. אך להמצא היחוד גם כן, צריך שמשיח בן דוד ישרה על משיח בן יוסף, והיינו חיבור לאה בסוד הפנימיות אל רחל. והנה עד שזה אינו נתקן, אז לאה נשארת בלתי מדובקת עם רחל, וגם אינה נתקנת בה בסוד פנימיות. אלא אדרבא נשארת בבחינת יותר דינין, להיות מתגברים משם הקכ"ה זינין שאמרנו, בסוד אחר חצות היום. ויש להם הכנעתם בכח לאה עצמה המודווגת בזווג המנחה. כי עתה לפי ההנהגה הזאת, צריך לתת רשות לס"א מצד א', ולהכניע מצד אחר.

**אך לע"ל לא תהיה עוד ההנהגה כך, אלא אדרבא לאה תהיה נכללת כולה בסוד פנימיות לרחל, ואין מקום עוד לס"א לינק ולהתגבר, אלא אדרבא הכל נתקן בתיקון הקדושה**. ואף על פי שנראה במקומות אחרים, שמשיח בן יוסף הוא יותר קרוב לס"א בסוד המות. תדע שלכל דבר יש כמה מיני הרכבות. וכן גם בת"ת ויסוד, או בנו"ה יש שורש לתרין משיחין, ומצד זה יותר קרוב משיח בן יוסף. אך הורכבו הדברים להיות בסוד לאה ורחל בדרך אחר. כי אדרבא, בזמן הדינין מזדווגת לאה, ובזמן החסד מזדווגת רחל עקרת הבית. וכן ניצל משיח של יוסף שהיה יותר קרוב, ומשיח בן דוד שהוא כבר רחוק ובטוח, הוא יהא המתקרב להם להכניעם.

וכן יש כמה חילוקים באלו הדברים ולא אאריך עתה. ונחזור לענין, כי לאה עד שאין היחוד מתגלה, היא עומדת בסוד הק"ג עלמין דתחות כורסיא מצד יצחק, ולכן נקראת מנח"ה. אך רחל סודה ק"ב כנ"ל, וכשתתגלה י' היחוד, אז יהיו נקשרין כל הק"ג בק"ב ליתקן בם, ואז, בל"ע המות לנצח (ישעיה כה, ח). ואז נעשה ה"ר, שהוא ק"ב וק"ג. ואז מתגלים שני האורות שירש יעקב מעשו, והם בי"ת. וזה סוד, נכון יהיה ה"ר בי"ת ה':

**פירוש הרמח"ל על נביאים**:

"ילד יולד לנו", זה משיח בן יוסף, שנאמר בו, "אם ילד שעשועים", ילד דווקא, לפי שבגלות הוא בסוד עיבור, אבל באותו הזמן - "ילד". ובזמן הגלות, המשיח הוא בתוך הקליפות ויש להם איזה אחיזה בו ח"ו, אבל באותו הזמן - "לנו", לישראל ולא לאומות העולם. ועוד, שיתלבש משיח בן יוסף בכל מיני גבורות לנקום נקמת אומות העולם, וזה, "לנו" הוא אלקים, כלם בחינות של דין כמ"ש. "בן ניתן לנו", זה משיח בן דוד, שנאמר בו, "ה' אמר אלי בני אתה". "ניתן" שהוא בסוד מתנה בסוד חסד. ואומר בתחלה - משיח בן יוסף, שצריך שיתגלה משיח בן יוסף בתחלה לעשות המלחמות, ואח"כ יתגלה משיח בן דוד, שנאמר בו, "והיתה מנוחתו כבוד".

1. **פירוש הרמח"ל על נביאים, מלכים א**: והנה אחאב היה יכול להיות טוב, כי הוא היה כולל בעצמו כל י"ב שבטים, וסוד משיח בן יוסף, כי אז היה זמן ראוי לתיקון. כי הנה כתוב בעמרי, "ויקן את ההר שומרון מאת שמר בככרים כסף", כי אז ניתן הכנה להפרד היין מן השמרים, וזה סוד שומרון, בסוד יין המשומר. וקנה אותו עמרי, בסוד האלומות של יוסף, שנאמר בו, "ותשתחון לאלומתי", וזהו "עמרי". וקנה אותו בככרים כסף, להחזיר העשרים כסף שניתנו במכירת יוסף. ועל כן אחאב היה יכול להיות בסוד משיח בן יוסף שולט על כל י"ב שבטים, וזהו אחאב, שעולה י"ב:

אבל כשלקח איזבל בת אתבעל, אז נתקלקל הדבר, כי זאת היתה בסוד הערלה, טינופת, שהוא זבל - איזבל. ובזה (גרע) [גרם] ח"ו שהערלה תכסה על ברית קודש. ולא זו בלבד, אלא שגם ס"מ היה רוצה להתדבק עם הקדושה, והוא [אתבעל] הטמא, ועל כן נקראת איזבל בת אתבעל. מיד התחילו הדברים ללכת בקלקול. [↑](#footnote-ref-1)